ดาวโจนส์ปิดบวก 2.38 จุด
แรงซื้อหุ้นเทคโนโลยี หนุนดาวโจนส์ปิดบวก 2.38 จุด นักลงทุนปรับเพิ่มน้ำหนักความน่าลงทุนในกลุ่มแอปเปิล
23 ต.ค. 2555

แรงซื้อหุ้นเทคโนโลยี หนุนดาวโจนส์ปิดบวก 2.38 จุด นักลงทุนปรับเพิ่มน้ำหนักความน่าลงทุนในกลุ่มแอปเปิล




ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (22 ต.ค.) เพราะได้แรงหนุนจากจากการพุ่งขึ้นของหุ้นกลุ่มเทคโนโลยี หลังจากนักวิเคราะห์ได้ปรับเพิ่มน้ำหนักความน่าลงทุนของหุ้นแอปเปิล อย่างไรก็ตาม ดาวโจนส์ขยับขึ้นเพียงเล็กน้อยเพราะตลาดได้รับแรงกดดันจากการที่บริษัท แคทเธอร์พิลลาร์ ซึ่งเป็นผู้ผลิตอุปกรณ์ที่ใช้ในอุตสาหกรรมก่อสร้างและเหมืองแร่รายใหญ่ระดับโลก ได้ปรับลดคาดการณ์ผลประกอบการในปีหน้า ซึ่งสะท้อนให้เห็นว่าการชะลอตัวของเศรษฐกิจโลกได้ส่งผลกระทบต่อผลประกอบการบริษัทเอกชน           ดัชนีเฉลี่ยอุตสาหกรรมดาวโจนส์ขยับขึ้น 2.38 จุด หรือ 0.02% ปิดที่ 13,345.89 จุด ดัชนี S&amp;P 500 ขยับขึ้น 0.63 จุด หรือ หรือ 0.04% ปิดที่ 1,433.82 จุด และดัชนี Nasdaq เพิ่มขึ้น 11.33 จุด หรือ 0.38% แตะที่ 3,016.96 จุด          ตลาดหุ้นนิวยอร์กดีดตัวขึ้นจากแรงซื้อที่ส่งเข้าหนุนหุ้นกลุ่มเทคโนโลยี ซึ่งนำโดยหุ้นแอปเปิล หลังจากนักวิเคราะห์ของโทเปกา แคปิตอล มาร์เก็ตส์ ได้ปรับเพิ่มคาดการณ์ผลประกอบการและรายได้สุทธิในไตรมาส 4 ของแอปเปิล และโกลด์แมน แซคส์ ได้แนะนำให้นักลงทุน "ซื้อ" หุ้นแอปเปิล พร้อมกับปรับเพิ่มเป้าหมายราคาหุ้นแอปเปิลขึ้นสู่ระดับ 810 ดอลลาร์          อย่างไรก็ตาม ดัชนีดาวโจนส์ขยับขึ้นเพียงเล็กน้อย ในขณะที่ภาวะการซื้อขายเป็นไปอย่างซบเซา เนื่องจากนักลงทุนวิตกกังวลเกี่ยวกับแนวโน้มเศรษฐกิจ หลังจากแคทเธอร์พิลลาร์ได้ปรับลดแนวโน้มผลประกอบการในปีนี้ โดยคาดว่ากำไรในปีนี้จะอยู่ที่ 9-9.25 ดอลลาร์ต่อหุ้น และคาดว่ายอดขายจะอยู่ที่ 6.6 หมื่นล้านดอลลาร ซึ่งลดลงเมื่อเทียบกับที่คาดการณ์ไว้เมื่อเดือนก.ค.ว่ากำไรจะอยู่ที่ 9.60 ดอลลาร์ต่อหุ้น และยอดขายจะอยู่ที่ 6.8-7.0 หมื่นล้านดอลลาร์         ส่วนผลประกอบการในไตรมาส 3 ปีนี้ แคทเธอร์พิลลาร์ เปิดเผยว่า กำไรในไตรมาสดังกล่าวเพิ่มขึ้นสู่ระดับ 1.7 พันล้านดอลลาร์ หรือ 2.54 ดอลลาร์/หุ้น จากระดับ 1.14 พันล้านดอลาร์ หรือ 1.71 ดอลลาร์/หุ้น ในไตรมาส 3 ปีที่แล้ว ขณะที่ยอดขายเพิ่มขึ้นสู่ระดับ 1.64 หมื่นล้านดอลลาร์ จากระดับ 1.57 หมื่นล้านดอลลาร์          นอกจากนี้ ตลาดยังคงได้รับแรงกดดันจากผลประกอบการที่น่าผิดหวังของบริษัทไอทีหลายแห่ง รวมถึงไมโครซอฟท์ ซึ่งเปิดเผยว่ารายได้ในไตรมาสที่สิ้นสุดวันที่ 30 ก.ย. อยู่ที่ 1.601 หมื่นล้านดอลลาร์ ลดลง 8% ขณะที่กูเกิลรายงานว่า รายได้สุทธิในไตรมาส 3 ปีนี้ของบริษัทอยู่ที่ 2.18 พันล้านดอลลาร์ ลดลงเมื่อเทียบกับไตรมาส 3 ปีที่แล้วที่ระดับ 2.73 พันล้านดอลลาร์ ส่วนอินเทลรายงานว่าผลประกอบการในไตรมาส 3 อยู่ที่ 1.35 หมื่นล้านดอลลาร์ ลดลง 5% จากช่วงเดียวกันของปีก่อน          ทั้งนี้ หุ้นแอปเปิลพุ่งขึ้น 4% หุ้นแคทเธอร์พิลลาร์ดีดตัวขึ้น 1.5% อย่างไรก็ตาม หุ้นฟรีพอร์ท ซึ่งเป็นผู้ผลิตทองแดงรายใหญ่ระดับโลก ปรับตัวลง 0.5%